Toshkentda mukofot jamg‘armasi 125 ming dollar bo‘lgan xalqaro tennis musobaqasi o‘tkazilmoqda

Respublika Olimpiya zaxiralari tennis maktabi kortlarida Professional tennischilar uyushmasi (ATP) musobaqalari taqvimidan joy olgan Tashkent Challenger – 2013 erkaklar an’anaviy xalqaro turniri boshlandi. Bu haqda O‘zA agentligi xabar bermoqda.

Toshkent shahrida olti yildan buyon o‘tkazib kelinayotgan musobaqada bu yil O‘zbekiston, Italiya, Fransiya, Ispaniya, Slovakiya, Avstraliya, AQSh, Tailand, Germaniya, Kanada, Avstriya, Xitoy Taypeyi, Isroil, Rossiya, Ukraina, Chexiya, Shveytsariya, Tunis, Belarus, Moldova va Hindiston tennischilari yakkalik va juftlik bahslarida g‘oliblik uchun kuch sinashmoqda.
O‘zbekiston tennis federatsiyasi matbuot xizmatining xabar berishicha, mukofot jamg‘armasi 125 000 AQSh dollarini tashkil etadigan Tashkent Challenger — 2013 5—13-oktabr kunlari bo‘lib o‘tadi.
Musobaqada mamlakatimiz sharafini Farrux Do‘stov, Sanjar Fayziyev, Shone’matjon Shofayziyev, Jo‘rabek Karimov, Temur Ismoilov kabi iste’dodli tennischilarimiz himoya qilmoqda.